Προστασία της ενάλιας αρχαιολογικής κληρονομιάς και δίκαιο θάλασσας: 
η περίπτωση της Ελλάδας

     Η προστασία της ενάλιας αρχαιολογικής κληρονομιάς έλκει την καταγωγή της στη Σύμβαση των ΗΕ για το δίκαιο της θάλασσας. Μάλιστα, η Τρίτη Συνδιάσκεψη του δικαίου της θάλασσας αποτέλεσε την πρώτη επιτυχημένη προσπάθεια θεσμοθέτησης κανόνων δικαίου σχετικών με την προστασία της ενάλιας αρχαιολογικής κληρονομιάς. Δύο άρθρα, το άρθρο 149 με τίτλο «αρχαιολογικά και ιστορικά αντικείμενα» και το 303 «αρχαιολογικά και ιστορικά αντικείμενα που βρίσκονται στη θάλασσα», υιοθετήθηκαν από τη Σύμβαση των Ηνωμένων Εθνών για το δίκαιο της θάλασσας. Μία τρίτη διάταξη, το άρθρο 33 με τίτλο «συνορεύουσα ζώνη» καίτοι έχει διαφορετικό αντικείμενο παρουσιάζει ωστόσο σημαντικό ενδιαφέρον σε σχέση με το εξεταζόμενο ζήτημα. Σύμφωνα με το άρθρο 149 (βλ. Μέρος ΙΧ, Η Περιοχή) «όλα τα αρχαιολογικά και ιστορικά αντικείμενα που ανευρίσκονται στην Περιοχή διαφυλάσσονται ή διατίθενται για το συμφέρον ολόκληρης της ανθρωπότητας, λαμβανομένων ειδικότερα υπόψη των προτιμησιακών δικαιωμάτων του κράτους ή της χώρας καταγωγής ή του κράτους της πολιτιστικής καταγωγής ή του κράτους της ιστορικής και αρχαιολογικής καταγωγής των αντικειμένων». 

Κατά το άρθρο 303 (βλ. Μέρος ΧVI, Γενικές Διατάξεις), «τα κράτη έχουν την υποχρέωση να προστατεύουν αντικείμενα αρχαιολογικού και ιστορικού χαρακτήρα που βρίσκονται στη θάλασσα και συνεργάζονται για το σκοπό αυτό. 2. Με σκοπό τον έλεγχο της εμπορίας τέτοιων αντικειμένων, το παράκτιο μπορεί, εφαρμόζοντας το άρθρο 33, να θεωρήσει ότι η ανέλκυσή τους από το βυθό της θάλασσας μέσα στη ζώνη που αναφέρεται στο άρθρο αυτό χωρίς την έγκρισή του αποτελεί παραβίαση μέσα στο έδαφός του ή τη χωρική του θάλασσα των νόμων και κανονισμών που προβλέπονται στο ίδιο άρθρο. 3. Καμία διάταξη του παρόντος άρθρου δεν θίγει τα δικαιώματα των εξακριβωμένων ιδιοκτητών, το δίκαιο της ναυαγιαίρεσης ή άλλους κανόνες ναυτικού δικαίου ή τους νόμους και την πρακτική σχετικά με τις πολιτιστικές ανταλλαγές. 4. Το άρθρο αυτό δεν επηρεάζει άλλες διεθνείς συμφωνίες σχετικά με την προστασία αντικειμένων αρχαιολογικού και ιστορικού χαρακτήρα». 

Είναι ενδιαφέρον ότι η υιοθέτηση από τη Σύμβαση ΔΘ τόσο του άρθρου 149 όσο και της δεύτερης παραγράφου του άρθρου 133 βασίστηκε σε πρόταση της ελληνικής αντιπροσωπείας την οποία μετά τη σχετική επεξεργασία υιοθέτησαν επτά κράτη, για να καταλήξει στο εξής περιεχόμενο: τα παράκτια κράτη θα έπρεπε να έχουν τη δυνατότητα έρευνας και ανέλκυσης αντικειμένων αρχαιολογικού και ιστορικού χαρακτήρα, τα οποία ευρίσκονται είτε στον βυθό ή το υπέδαφος της ΑΟΖ είτε στην υφαλοκρηπίδα. Παράλληλα, ειδικά δικαιώματα θα έπρεπε να αναγνωριστούν για τη διαχείριση αυτών των αντικειμένων υπέρ των κρατών καταγωγής τους, ανεξάρτητα από τα παράκτια κράτη δικαιοδοσίας. Η πρόταση αποτέλεσε αντικείμενο μίας σειράς τροποποιήσεων τόσο -τα κυριαρχικά δικαιώματα της ελληνικής πρότασης κατέληξαν σε δικαιοδοσία για τον σκοπό της έρευνας, ανέλκυσης και προστασίας- όσο και ποσοτικών. Τελικά η δικαιοδοσία περιορίστηκε στην υφαλοκρηπίδα και μέχρι το εύρος των 200 ναυτικών μιλίων. Όμως, και τούτη η τελική μορφή της πρότασης συνάντησε την αντίδραση αρκετών παράκτιων κρατών -κυρίως της Ολλανδίας, του Ηνωμένου Βασιλείου και των ΗΠΑ-, που διατύπωσαν το επιχείρημα ότι τα δικαιώματα που δημιουργούσε η πρόταση υπέρ των παρακτίων κρατών στην υφαλοκρηπίδα δε μπορούσαν με κανένα τρόπο να συνδεθούν με τη φύση των κυριαρχικών δικαιωμάτων στην υφαλοκρηπίδα, καθόσον τα τελευταία ήταν στενά συνδεδεμένα με τους φυσικούς πόρους επί αυτής. Τελικά μετά από πρόταση της αντιπροσωπείας των ΗΠΑ, η νέα διάταξη έλαβε τη μορφή που έχει η διατύπωση της δεύτερης παραγράφου του άρθρου 303 και το μόνο σημείο που παρέμεινε κατά κάποιο τρόπο ανέπαφο διατυπώθηκε στο άρθρο 149. Είναι ακριβώς το σημείο στο οποίο αναφέρεται ότι σε σχέση με τα ιστορικά και αρχαιολογικά αντικείμενα που θα ανευρίσκονται στην Περιοχή (Διεθνή Βυθό)   
Παρακάτω, και για την αποσαφήνιση της δικαιοδοσίας του παρακτίου κράτους με βάση το διεθνές δίκαιο της θάλασσας σχετικά με την προστασία της ενάλιας αρχαιολογίας, θα εξεταστούν χωριστά οι θαλάσσιες ζώνες που προβλέπει η Σύμβαση ΔΘ. Θα αναλυθούν, ειδικότερα, τα δικαιώματα και οι δικαιοδοσίες του παρακτίου κράτους στην αιγιαλίτιδα ζώνη, τη συνορεύουσα ζώνη, την αποκλειστική οικονομική ζώνη (ΑΟΖ) και την υφαλοκρηπίδα, την ανοιχτή θάλασσα και τον διεθνή βυθό (Περιοχή). Σε πρώτο στάδιο θα επιχειρηθεί, ωστόσο, η εννοιολογική οροθέτηση των όρων «αρχαιολογικά και ιστορικά αντικείμενα» και «αρχαιολογικά και ιστορικά αντικείμενα που βρίσκονται στη θάλασσα», οι οποίοι δεν επεξηγούνται στη Σύμβαση ΔΘ και χρησιμοποιούνται εκτενώς στην ανάλυση που ακολουθεί.    

Εννοιολογικές οροθετήσεις
Όπως ήδη αναφέρθηκε, το άρθρο 149 έχει τίτλο «αρχαιολογικά και ιστορικά αντικείμενα», ενώ το άρθρο 303 «αντικείμενα αρχαιολογικού και ιστορικού χαρακτήρα». Οι διαφορετικοί τίτλοι υποδηλώνουν πρόδηλα την έλλειψη συνεννόησης μεταξύ των επιτροπών που είχαν αναλάβει το έργο της κατάρτισης των σχεδίων συμβάσεως στην Τρίτη Συνδιάσκεψη των Ηνωμένων Εθνών για το δίκαιο της θάλασσας (εφεξής Τρίτη Συνδιάσκεψη), καθώς το πρώτο άρθρο συνέταξε η επιτροπή που είχε αναλάβει το Μέρος ΧΙ της σύμβασης, ενώ το δεύτερο άρθρο η αντίστοιχη επιτροπή που εργαζόταν στο Μέρος ΧVI (Γενικές Διατάξεις). Περαιτέρω, στο κείμενο του άρθρου 149 δεν επεξηγείται ο όρος «αντικείμενα» αλλά ούτε και οι όροι «αρχαιολογικά» ή «ιστορικά» που συνδέονται με αυτά τα αντικείμενα. Ακολούθως, το εννοιολογικό πεδίο του όρου «αντικείμενα» μπορεί να περιλάβει εγκαταλελειμμένα ναυάγια ή φορτία πλοίων, ενώ για τον προσδιορισμό του όρου «αρχαιολογικά» θα μπορούσαμε να ανατρέξουμε σε προηγούμενη σύμβαση
 σύμφωνα με την οποία  η έννοια του «αρχαιολογικού» συνδέεται με κάθε ίχνος ανθρώπινης ύπαρξης το οποίο αποτελεί μαρτυρία προηγούμενων εποχών ή πολιτισμών και των οποίων η ανασκαφή ή ο εντοπισμός συνιστά μία από τις κύριες πηγές της επιστημονικής έρευνας.
 Kατά συνέπεια ως «αρχαιολογικά και ιστορικά» θα πρέπει να θεωρούνται αντικείμενα που χρονολογικά ανήκουν σε προγενέστερες φάσεις σημαντικών ιστορικών περιόδων και γεγονότων όπως για παράδειγμα η πτώση της Βυζαντινής Αυτοκρατορίας ή ακόμη πιο πρόσφατα αντικείμενα ακόμη και του τελευταίου αιώνα. Δυσχερέστερος καθίσταται ο προσδιορισμός του όρου «ιστορικός» λόγω της μεγάλης εννοιολογικής ευρύτητάς του. Με αυτή την έννοια ως ιστορικό θα μπορούσε να χαρακτηρισθεί κάθε αντικείμενο το οποίο χρονολογείται από το πολύ μακρινό παρελθόν μέχρι και το πολύ πρόσφατο.
 Η λέξη ιστορικός έχει, επίσης, κάποιες φορές σχέση και με το μέλλον αφού λέγεται για παράδειγμα ότι «αυτό το συνέδριο έλαβε ιστορικές αποφάσεις για το μέλλον». Ασάφεια χαρακτηρίζει, όμως, και το άρθρο 303. Ο όρος «αρχαιολογικού χαρακτήρα», που δεν αποσαφηνίζεται, υιοθετήθηκε, σύμφωνα με τον καθηγητή Oxman, κατά τη διάρκεια της Τρίτης Συνδιάσκεψης μετά παρέμβαση της αντιπροσωπείας της Τυνησίας προκειμένου να περιοριστεί η ερμηνεία του αρχαιολογικού αντικειμένου ώστε να μη μπορεί να περιλάβει βυζαντινά κειμήλια.

Σε κάθε περίπτωση, πάντως, λόγω της έλλειψης ακριβούς εννοιολογικής οροθέτησης είναι δυνατή η επέκταση ή ο περιορισμός του εννοιολογικού πεδίου των όρων του οποίου η προσέγγιση προηγήθηκε παραπάνω.
Η αιγιαλίτιδα ζώνη
 
Η αιγιαλίτιδα ζώνη είναι η θαλάσσια ζώνη που ακολουθεί τις γραμμές βάσεις μέσα στην οποία το παράκτιο κράτος ασκεί πλήρη κυριαρχία (εκτελεστική - νομοθετική - δικαστική).
 Σύμφωνα με τη Σύμβαση 1982 κάθε κράτος έχει το δικαίωμα να επεκτείνει την αιγιαλίτιδα ζώνη του στα 12 ναυτικά μίλια 
, ενώ η κυριαρχία του παράκτιου κράτους εκτείνεται, περαιτέρω, και στον εναέριο χώρο που ευρίσκεται πάνω, στον βυθό και το υπέδαφός της.
 Η απόλυτη κυριαρχία του παρακτίου κράτους μέσα στην αιγιαλίτιδα ζώνη του, επιτρέπει σε αυτό την ελεύθερη άσκηση κάθε προστασίας στην ενάλια ιστορική και αρχαιολογική κληρονομιά. Το άρθρο 2(3) της Σύμβασης 1982 επιβάλλει, ωστόσο, κάποιους περιορισμούς. Σύμφωνα με τη σχετική διάταξη, η κυριαρχία του παρακτίου κράτους στην αιγιαλίτιδα ζώνη ασκείται με την επιφύλαξη των κανόνων της Σύμβασης 1982 αλλά και των άλλων κανόνων του διεθνούς δικαίου. Χαρακτηριστική είναι η περίπτωση του κανόνα της αβλαβούς διελεύσεως.
 Επειδή ακριβώς το παράκτιο κράτος μόνο για λόγους ασφαλείας μπορεί να αναστείλει την αβλαβή διέλευση, η ελευθερία του παρακτίου κράτους στην αιγιαλίτιδα ζώνη του περιορίζεται στο μέτρο που η Σύμβαση 1982 αναγνωρίζει υπέρ τρίτων κρατών το δικαίωμα αβλαβούς διελεύσεως.
 Με αυτή την έννοια, ενώ κατ΄ αρχήν το παράκτιο κράτος έχει πλήρη ελευθερία μέσα στην αιγιαλίτιδα ζώνη του, εντούτοις, για την προστασία της ενάλιας αρχαιολογικής κληρονομιάς, η ελευθερία του επιδέχεται κάποιους περιορισμούς. Περιορίζεται στον βαθμό που είναι δύσκολο να συνδεθεί η ανέλκυση αρχαιολογικών αντικειμένων με την ασφάλεια του παρακτίου κράτους.
    
Η συνορεύουσα ζώνη
Ως συνορεύουσα ζώνη ορίζεται η θαλάσσια ζώνη που ακολουθεί την αιγιαλίτιδα ζώνη και μπορεί να επεκταθεί μέχρι τα 24 ναυτικά μίλια από τις γραμμές βάσης από τις οποίες μετράται το πλάτος της αιγιαλίτιδας ζώνης.
 Μέσα στη συνορεύουσα ζώνη το παράκτιο κράτος, βάσει του άρθρου 33 της Σύμβασης 1982, μπορεί να ασκήσει αρμοδιότητες που είναι απαραίτητες για να εμποδίζει την παραβίαση των τελωνειακών, δημοσιονομικών, μεταναστευτικών ή υγειονομικών νόμων και κανονισμών που διαπράχθηκαν στο έδαφός του ή στην αιγιαλίτιδα ζώνη του, για να τιμωρεί παραβιάσεις των παραπάνω νόμων και κανονισμών που διαπράχθηκαν στο έδαφός του ή στην αιγιαλίτιδα ζώνη του.
 Επισημαίνεται ότι, τα πλεονεκτήματα που  προσδίδει η συνορεύουσα ζώνη στο παράκτιο κράτος παρουσιάζουν ιδιαίτερο ενδιαφέρον στην εξαιρετική περίπτωση που ένα κράτος δεν έχει διευρύνει την αιγιαλίτιδα ζώνη του στα 12 ναυτικά μίλια σύμφωνα με τη Σύμβαση 1982. Η Ελλάδα ανήκει σε αυτή ακριβώς την κατηγορία.

Διαφορετικά τίθεται, ωστόσο, το ζήτημα της προστασίας της ενάλιας αρχαιολογικής κληρονομιάς στη συνορεύουσα σε σχέση με την αιγιαλίτιδα ζώνη. Ενώ η δικαιοδοσία του παρακτίου κράτους στην αιγιαλίτιδα ζώνη του είναι δεδομένη, λόγω ακριβώς του νομικού καθεστώτος που ισχύει, στην περίπτωση της συνορεύουσας ζώνης το όλο ζήτημα τίθεται διαφορετικά και χρήζει μεγαλύτερης ανάλυσης. Θα μνημονεύσουμε κατ΄ αρχήν το άρθρο 303 της Σύμβασης 1982 το οποίο αναφέρεται γενικά στα αρχαιολογικά και ιστορικά αντικείμενα που βρίσκονται στη θάλασσα. Σύμφωνα με την πρώτη παράγραφο του άρθρου «[τ]α κράτη έχουν την υποχρέωση να προστατεύουν αντικείμενα αρχαιολογικού και ιστορικού χαρακτήρα που βρίσκονται στη θάλασσα και συνεργάζονται για το σκοπό αυτό». Κατά τη δεύτερη παράγραφο, το παράκτιο κράτος με σκοπό τον έλεγχο της εμπορίας τέτοιων αντικειμένων και εφαρμόζοντας το άρθρο 33 «μπορεί να θεωρήσει ότι η ανέλκυσή τους από τον βυθό της θάλασσας μέσα στη ζώνη που αναφέρεται στο άρθρο αυτό χωρίς την έγκρισή του αποτελεί παραβίαση μέσα στο έδαφός του ή τη χωρική του θάλασσα των νόμων και κανονισμών που προβλέπονται στο ίδιο άρθρο». 

Από την παράθεση των ανωτέρω, είναι πρόδηλη η πρόβλεψη μίας νέας δικαιοδοσίας υπέρ του παράκτίου κράτους μέσα στη συνορεύουσα ζώνη του, πέραν των ήδη προβλεπομένων στο άρθρο 33. Δημιουργείται, ειδικότερα στο άρθρο 303, μια γενική υποχρέωση στα παράκτια κράτη «να προστατεύουν τα αντικείμενα αρχαιολογικού και ιστορικού χαρακτήρα που βρίσκονται στη θάλασσα». Αυτή ακριβώς η διάταξη έχει αυτοτελή χαρακτήρα σε σχέση με τις δικαιοδοσίες που αναγνωρίζει στο παράκτιο κράτος το άρθρο 33 καθόσον αναφέρεται απ΄ευθείας στις αρχαιότητες που ευρίσκονται μέσα στη συνορεύουσα ζώνη. Με αυτή την έννοια το άρθρο 303 επιχειρεί την οριοθέτηση του πεδίου εφαρμογής μίας νέας αρμοδιότητας για το παράκτιο κράτος
 και για τούτο ακριβώς τον λόγο θεωρούμε ότι η δικαιοδοσία του παρακτίου κράτους  για την προστασία των αρχαιολογικών αντικειμένων λειτουργεί ανεξάρτητα από τη διακήρυξή της. Συνακόλουθα, η αυτοτέλεια που επιθυμεί να δώσει ο νομοθέτης βάσει του άρθρου 303 στις δικαιοδοσίες του παρακτίου κράτους, οδηγεί ουσιαστικά στην καθιέρωση πλάσματος δικαίου
 σύμφωνα με το οποίο εφόσον αρχαιολογικά και ιστορικά αντικείμενα βρεθούν στη συνορεύουσα ζώνη, θα θεωρούνται κατά τεκμήριο ότι βρέθηκαν μέσα στην αιγιαλίτιδα ζώνη. Όσον αφορά στις δικαιοδοσίες του άρθρου 33 ας σημειωθεί ότι, δεν ασκούνται αυτοτελώς αλλά έχουν παρακολουθηματικό χαρακτήρα
 στα δικαιώματα που ασκεί το παράκτιο κράτος μέσα στην αιγιαλίτιδα ζώνη του.
 Δηλαδή, οι αρμοδιότητες του παρακτίου κράτους μέσα στη συνορεύουσα ζώνη έχουν σκοπό να περιφρουρήσουν τα δικαιώματα στην αιγιαλίτιδα ζώνη ή και στο χερσαίο έδαφος του κράτους χωρίς, ωστόσο, η συνορεύουσα ζώνη να αποτελεί φορέα αυτοτελών δικαιωμάτων, τα οποία προβλέπονται περιοριστικά
 στο άρθρο 33.
 Βάσει αυτής της ερμηνευτικής προσέγγισης, το τεκμήριο αρμοδιότητας που καθιερώνει η διάταξη για το παράκτιο κράτος μέσα στη συνορεύουσα ζώνη του, οδηγεί στην πράξη στην εξομοίωση του καθεστώτος αιγιαλίτιδας και συνορεύουσας ζώνης στο μέτρο που αφορά «στον έλεγχο και την εμπορία αρχαιολογικών και ιστορικών αντικειμένων».
 

Είναι πρόδηλο ότι η Σύμβαση 1982 παρέχει σημαντικά ωφελήματα για παράκτιο κράτος μέσα στη συνορεύουσα ζώνη του ανεξάρτητα από το γεγονός εάν το τελευταίο έχει προχωρήσει στην υιοθέτησή της. Σε κάθε περίπτωση, ωστόσο, η υιοθέτηση συνορεύουσας ζώνης ενισχύει το καθεστώς δικαιοδοσίας για το παράκτιο κράτος μέσα στα όρια της. Με αυτή την έννοια είναι πρόδηλη η χρησιμότητα για την Ελλάδα να προχωρήσει στη διακήρυξη συνορεύουσας ζώνης. Πολύ περισσότερο που στην Τρίτη Συνδιάσκεψη πρωτοστάτησε στις προσπάθειες για τη θεσμοθέτησή της.
Η αποκλειστική οικονομική ζώνη (ΑΟΖ) και η υφαλοκρηπίδα
  
Με την καθιέρωση της αποκλειστικής οικονομικής ζώνης (ΑΟΖ)
 ικανοποιήθηκε μία από τις σημαντικότερες διεκδικήσεις των παρακτίων κρατών στην Τρίτη Συνδιάσκεψη. Οι διεκδικήσεις αυτές αφορούσαν στην καθιέρωση ζωνών – πέραν της αιγιαλίτιδας ζώνης – μέσα στις οποίες τα παράκτια κράτη θα είχαν δικαιώματα κατ’ αρχήν οικονομικής φύσεως (ζώνες αποκλειστικής αλιείας).
 Λόγω αυτού του γεγονότος προέκυψε η ανάγκη δημιουργίας μίας sui generis
 ζώνης μέσα στην οποία ενώ τα παράκτια κράτη θα είχαν τη δυνατότητα εκμετάλλευσης των πηγών της,  τα τρίτα κράτη δεν θα αποκλείονταν από την άσκηση των ελευθεριών που απορρέουν από τον θεσμό της ελευθερίας των θαλασσών. Υπό μία έννοια λοιπόν η ΑΟΖ εμφανίστηκε προκειμένου να αντισταθμίσει τις οικονομικές ανάγκες των παρακτίων κρατών χωρίς, από την άλλη πλευρά, να αυξήσει το εύρος των χωρικών υδάτων, το οποίο  έτεινε να σταθεροποιηθεί στα 12 ναυτικά μίλια. Όμως, η ΑΟΖ περιόρισε κατά 36% την περιοχή που κάλυπτε η ανοικτή θάλασσα συσσωρεύοντας υπέρ των παρακτίων κρατών ποσοστό 95% περίπου της παγκόσμιας αλιείας, ποσοστό υψηλότερο του 80% των γνωστών υποθαλάσσιων αποθεμάτων πετρελαίου (που αντιστοιχεί στο 1/3 της παγκόσμιας παραγωγής) και ένα ποσοστό 10% επί των παγκόσμιων πολυμεταλλικών κονδύλων. Επιπρόσθετα, ένα ποσοστό περίπου 80% της θαλάσσιας επιστημονικής έρευνας διεξάγεται στην περιοχή της ΑΟΖ. 

Για την προστασία της ενάλιας αρχαιολογίας μέσα στην ΑΟΖ, όπως επίσης και στην υφαλοκρηπίδα
, δεν είναι δυνατό, βάσει της Σύμβασης 1982, να στοιχειοθετηθεί ειδική δικαιοδοσία υπέρ του παρακτίου κράτους. Τούτο οφείλεται ακριβώς στο γεγονός ότι τα κυριαρχικά δικαιώματα που αναγνωρίζει στο παράκτιο κράτος η Σύμβαση 1982 στους ζώντες και μη ζώντες πόρους της ΑΟΖ και στους μη ζώντες της υφαλοκρηπίδας δεν μπορούν να συνδεθούν με την ενάλια αρχαιολογία. Είναι αυτός ο λόγος που η Επιτροπή Διεθνούς Δικαίου, ήδη από το 1956, είχε αποκλείσει από την υφαλοκρηπίδα τα ναυάγια επισημαίνοντας ότι «[ε]ίναι ευνόητο ότι τα δικαιώματα του παρακτίου κράτους δεν εκτείνονται σε αντικείμενα, όπως τα ναυάγια και τα φορτία τους (συμπεριλαμβανομένων των πολύτιμων μετάλλων) που βρίσκονται στο βυθό της θάλασσας ή είναι καλυμμένα από την άμμο του υπεδάφους».
 

Για τον ίδιο λόγο αποκλείεται, επίσης, και η θαλάσσια αρχαιολογική έρευνα από τα κυριαρχικά δικαιώματα του παρακτίου κράτους στην ΑΟΖ ή την υφαλοκρηπίδα. Επειδή ακριβώς δεν μπορεί να συνδεθεί η αρχαιολογική έρευνα με την έρευνα και εκμετάλλευση των φυσικών πόρων στην ΑΟΖ ή την υφαλοκρηπίδα. Από την άλλη, ωστόσο, πλευρά, κανένα τρίτο κράτος δεν έχει τη δυνατότητα να προχωρήσει σε ένα τέτοιο εγχείρημα, πολύ περισσότερο λόγω της δυνατότητας που έχει το παράκτιο κράτος μέσα στην ΑΟΖ –  που έχει διακηρύξει
 – να θέσει σε λειτουργία εγκαταστάσεις ή τεχνητές νήσους για τη θαλάσσια επιστημονική έρευνα. Με αυτή την έννοια θα πρέπει να γίνει δεκτό ότι τα δικαιώματα του παρακτίου κράτους στην ΑΟΖ ή την υφαλοκρηπίδα έχουν προέχοντα χαρακτήρα έναντι οιασδήποτε άλλης δραστηριότητας τρίτων κρατών. Πολύ περισσότερο που ειδικά για την προστασία της ενάλιας αρχαιολογίας δεν ισχύει το καθεστώς της ανοιχτής θάλασσας, για παράδειγμα στην ανέλκυση ιστορικών και αρχαιολογικών αντικειμένων. Τούτο προκύπτει σαφώς από το άρθρο 58(1) το οποίο απαριθμεί εξαντλητικά – και όχι ενδεικτικά όπως το αντίστοιχο άρθρο για την ανοιχτή θάλασσα – τις ελευθερίες των κρατών μέσα στην ΑΟΖ. Ας σημειωθεί ότι μεταξύ αυτών των ελευθεριών δεν περιλαμβάνεται η ελευθερία για την προστασία της ενάλιας αρχαιολογικής κληρονομιάς. 

Ακολούθως, σε περίπτωση που το παράκτιο κράτος υιοθετήσει ΑΟΖ «και προκύπτει σύγκρουση συμφερόντων ανάμεσα στο παράκτιο κράτος και άλλο κράτος ή κράτη», η προστασία της ενάλιας αρχαιολογίας θα διέπεται από το άρθρο 59 της Σύμβασης 1982 το οποίο διαλαμβάνει ακριβώς εκείνες τις περιπτώσεις που η σύμβαση «δεν παρέχει συγκεκριμένα δικαιώματα ή δικαιοδοσίες στο παράκτιο κράτος ή σε άλλα κράτη μέσα στην αποκλειστική οικονομική ζώνη». Σε τούτη την περίπτωση η διαφορά θα πρέπει να διευθετηθεί με την ευθυδικία και «υπό το φως όλων των σχετικών πραγματικών περιστατικών, λαμβάνοντας υπόψη την αντίστοιχη σπουδαιότητα των συμφερόντων των μερών καθώς και τη διεθνή κοινότητα στο σύνολό της».
 
Η ανοιχτή θάλασσα
Η ανοιχτή θάλασσα οριζόταν ανέκαθεν αρνητικά. Σύμφωνα με το άρθρο 86 της Σύμβασης 1982 ως ανοικτή θάλασσα - που ας σημειωθεί είναι  ελεύθερη για όλα τα κράτη παράκτια και περίκλειστα - ορίζεται εκείνο το τμήμα της θάλασσας το οποίο δεν περιλαμβάνεται στην ΑΟΖ, την αιγιαλίτιδα ζώνη και τα εσωτερικά ύδατα ενός κράτους, ή στα αρχιπελαγικά ύδατα ενός αρχιπελαγικού κράτους. Από την αρνητική εννοιολογική προσέγγιση της ανοικτής θάλασσας απορρέει το γεγονός ότι, η επέκταση της αιγιαλίτιδας ζώνης (έως 12 ναυτικά μίλια) και η καθιέρωση της ΑΟΖ (έως 200 ναυτικά μίλια) στη Σύμβαση 1982 επέδρασαν αρνητικά στην έκτασή της. Μετά τρεις αιώνες πλήρους αποδοχής της η αρχή της ελευθερίας των θαλασσών επανεξετάσθηκε. Η Σύμβαση 1982 δεν κατάργησε την αρχή αλλά περιόρισε το πεδίο εφαρμογής της στην θάλασσα και τον αέρα, ‘παραχωρώντας’ το βυθό και το υπέδαφος της ανοιχτής θάλασσας στη νέα αρχή «της κοινής κληρονομιάς της ανθρωπότητας». Τα συστατικά στοιχεία όμως της ελευθερίας των θαλασσών αυξήθηκαν. Έτσι, ενώ η Σύμβαση της Γενεύης του 1958 περιλάμβανε, στη βάση της αρχής της ελευθερίας των θαλασσών για όλα τα κράτη, παράκτια και περίκλειστα, inter alia:  την ελευθερία ναυσιπλοΐας,  την ελευθερία αλιείας, την ελευθερία τοποθετήσεως υποβρυχίων καλωδίων και σωληναγωγών και την ελευθερία υπερπτήσεως των ανοιχτών θαλασσών, η Σύμβαση 1982 αναγνώρισε, περαιτέρω, στη βάση της «κοινής κληρονομιάς», την ελευθερία κατασκευής τεχνητών νήσων και άλλων εγκαταστάσεων που επιτρέπονται από το διεθνές δίκαιο και την ελευθερία επιστημονικής έρευνας.

Ας σημειωθεί περαιτέρω ότι το άρθρο 87 της Σύμβασης 1982 έχει ενδεικτικό χαρακτήρα ως προς τις ελευθερίες που αναγνωρίζει υπέρ των παρακτίων ή περίκλειστων κρατών και όχι εξαντλητικό όπως το σχετικό με την ΑΟΖ άρθρο που έχει εξαντλητικό χαρακτήρα. Με αυτή την έννοια η προστασία των ενάλιων αρχαιολογικών αντικειμένων συνιστά μια ελευθερία που η σύμβαση αναγνωρίζει υπέρ όλων των κρατών παράκτιων ή περίκλειστων. Μοναδικό περιορισμό συνιστά το άρθρο 87(2) σύμφωνα με το οποίο η άσκηση των ελευθεριών στην ανοιχτή θάλασσα θα πρέπει να λαμβάνει προσηκόντως υπόψη τα συμφέροντα των άλλων κρατών ... ως επίσης και τα δικαιώματα που παρέχονται από τη Σύμβαση σχετικά με τις δραστηριότητες εντός της Περιοχής».
 Συνακόλουθα, μέσα στην ανοιχτή θάλασσα, κάθε τρίτο κράτος έχει το δικαίωμα να ανελκύσει οποιοδήποτε αντικείμενο με εξαίρεση τα ναυάγια για τα οποία το εν λόγω δικαίωμα περιορίζεται υπέρ του κράτους της σημαίας και εφόσον αυτή μπορεί να εξακριβωθεί.
 
Ο διεθνής βυθός ή Περιοχή
Ο Διεθνής Βυθός ή «Περιοχή», όπως αναφέρεται στη Σύμβαση 1982, περιλαμβάνει το τμήμα εκείνο των βυθών που ευρίσκεται πέρα από τις ΑΟΖ και τις υφαλοκρηπίδες των παρακτίων κρατών.
 Η «Περιοχή» και οι πόροι που υπάρχουν εντός αυτής δεν ανήκουν σε κανέναν ξεχωριστά αλλά αποτελούν «κοινή κληρονομιά της ανθρωπότητας».
 Σύμφωνα με το άρθρο 136 «η Περιοχή και οι πόροι είναι κοινή κληρονομιά της ανθρωπότητας». Κατά το άρθρο 133(α) ως πόροι θεωρούνται όλοι «οι υπό στερεά, υγρή ή αεριώδη κατάσταση ορυκτοί πόροι in situ στην Περιοχή, επί, ή στο υπέδαφος των θαλασσίων βυθών, περιλαμβανομένων και των πολυμεταλλικών κονδύλων». Όσον αφορά στις δραστηριότητες που σχετίζονται με την εκμετάλλευση της Περιοχής
 στο άρθρο 140 ορίζεται ότι, «οι δραστηριότητες στην Περιοχή διεξάγονται … προς όφελος ολόκληρης της ανθρωπότητας, ανεξάρτητα από τη γεωγραφική θέση των Κρατών, είτε αυτά είναι παράκτια είτε άνευ ακτών, λαμβανομένων υπόψη των συμφερόντων και αναγκών των αναπτυσσομένων κρατών ... [ενώ] η Αρχή μεριμνά για τη δίκαιη κατανομή των χρηματικών και άλλων οικονομικών ωφελημάτων που προέρχονται από τις δραστηριότητες στην Περιοχή, μέσω κατάλληλου μηχανισμού και με βάση της αρχή της μη διάκρισης ... ». Από την παράθεση των ανωτέρω είναι πρόδηλο ότι η έννοια των «ιστορικών και αρχαιολογικών αντικειμένων» δεν εμπίπτει στο εννοιολογικό πεδίο του όρου «κοινή κληρονομιά της ανθρωπότητας». Επίσης ότι, το έργο της επιτροπής διεθνούς βυθού, η οποία αναφέρεται ως Αρχή, σχετίζεται άμεσα με την εκμετάλλευση των πόρων που βρίσκονται σε αυτή και για τους οποίους ο ορισμός της Σύμβασης 1982 είναι σαφής. Επομένως, εφόσον «ιστορικά και αρχαιολογικά αντικείμενα», ευρεθούν στον διεθνή βυθό, τότε το καθεστώς που θα πρέπει να ισχύσει είναι αυτό της ανοιχτής θάλασσας για το οποίο έγινε ήδη λόγος παραπάνω. 

Ας σημειωθεί εδώ και το άρθρο 149 το οποίο αναγνωρίζει προτιμησιακά δικαιώματα «στο κράτος ή τη χώρα καταγωγής, ή το κράτος της πολιτιστικής καταγωγής ή το κράτος της ιστορικής και αρχαιολογικής καταγωγής των αντικειμένων». Ειδικά από το τελευταίο άρθρο μπορούν να ανακύψουν προβλήματα ερμηνείας αφενός επειδή η Σύμβαση 1982 δεν προχωρά στη διάκριση του «κράτους καταγωγής», του κράτους πολιτιστικής καταγωγής» ή «του κράτους της ιστορικής και αρχαιολογικής καταγωγής» των αντικειμένων
, αφετέρου επειδή δεν καθορίζεται ένα διεθνές όργανο το οποίο θα επιφορτιστεί είτε τη διαχείριση της ενάλιας αρχαιολογικής κληρονομιάς (π.χ. UNESCO) είτε τη διευθέτηση των διαφορών που τυχόν θα ανακύψουν σχετικά – ας σημειωθεί ότι το άρθρο 187 με τίτλο «Δικαιοδοσία του τμήματος επίλυσης διαφορών θαλασσίου βυθού» αφορά μόνον στις διαφορές που αναφύονται σχετικά με την «κοινή κληρονομιά της ανθρωπότητας», δηλαδή τους πόρους της Περιοχής, και όχι με την ενάλια αρχαιολογική και ιστορική κληρονομιά.
    
Συμπερασματικές Παρατηρήσεις
Όπως εξαρχής επισημάνθηκε η Σύμβαση 1982 είναι καίριας σημασίας για την Ελλάδα, καθώς περιλαμβάνει μία σειρά ρυθμίσεων οι οποίες στο σύνολό τους εξυπηρετούν τα ελληνικά συμφέροντα. Η επέκταση της αιγιαλίτιδας ζώνης στο όριο των 12 ναυτικών μιλίων θα μπορούσε να χαρακτηριστεί ως η πλέον ευεργετική ρύθμιση χωρίς, ωστόσο, να υποτιμόνται άλλες ρυθμίσεις όπως αυτές που αφορούν στην προστασία της ενάλιας αρχαιολογικής κληρονομιάς, οι οποίες παρουσιάζουν, επίσης, σημαντικό ενδιαφέρον για την Ελλάδα. Η προστασία της ενάλιας αρχαιολογικής κληρονομιάς αντιμετωπίζεται στη Σύμβαση 1982 τόσο με την αναγνώριση δικαιοδοσιών υπέρ του παρακτίου κράτους μέσα στη συνορεύουσα ζώνη χωρίς να απαιτείται από το τελευταίο η διακήρυξη συνορεύουσας ζώνης, όσο και στον διεθνή βυθό με την αναγνώριση δικαιωμάτων προτίμησης στο κράτος προέλευσης των αρχαιολογικών και ιστορικών αντικειμένων, παρά τις όποιες ερμηνευτικές αδυναμίες των σχετικών διατάξεων.

   Η Ελλάδα, ωστόσο, 10 χρόνια μετά την κύρωση της Σύμβασης 1982, δεν έχει επεκτείνει την αιγιαλίτιδα ζώνη της, δεν έχει υιοθετήσει ευθείες γραμμές βάσης και δεν ΄κλείνει΄ τους κόλπους της στα 24 ναυτικά μίλια για να ενισχύσει την προστασία της ενάλιας αρχαιολογικής της  κληρονομιάς. Επιπρόσθετα, δεν ασκεί στην πράξη καμία δικαιοδοσία από αυτές που η Σύμβαση 1982 αναγνωρίζει για την προστασία της ενάλιας αρχαιολογικής και ιστορικής κληρονομιάς μέσα στα όρια της συνορεύουσας ζώνης για την οποία, σύμφωνα με τη δική μας άποψη, δεν απαιτείται η διακήρυξη. Ακόμη, δεν έχει προχωρήσει με εσωτερική της πράξη στην υιοθέτηση της συνορεύουσας ζώνης, η οποία θα θωράκιζε την ασφάλεια της Ελλάδας αφού θα της προσέδιδε σημαντικά πλεονεκτήματα στο Αιγαίο όπως για την επιτήρηση της λαθρομετανάστευσης, του λαθρεμπορίου και εν γένει επιτήρησης του θαλάσσιου χώρου που μας περιβάλλει.

